作者:蘇頲
標題:奉和聖制漕橋東送新除嶽牧
內容:寶賢不遺俊，臺閣盡鵷鸞。未若調人切，其如簡帝難。上才膺出典，中旨念分官。特以專城貴，深惟列郡安。政行思務本，風靡屬勝殘。有令田知急，無分獄在寬。至言題睿劄，殊渥灑仙翰。詔餞三臺降，朝榮萬國歡。舉杯臨水發，張樂擁橋觀。式佇東封會，鏘鏘檢玉壇。